Editor Unit Fatwa      02 November 2022      Jumlah paparan: 1414                                Fatwa Tentang Penglibatan Kontraktor Atau Pekerja Muslim Dalam Pembinaan Rumah Bakar Mayat Bukan Islam                            Editor Unit Fatwa      02 November 2022      Jumlah paparan: 1414        Editor Unit Fatwa      02 November 2022      Jumlah paparan: 1414      KEPUTUSAN MESYUARAT JAWATANKUASA FATWA NEGERI PERLIS KALI KE - 57 / 2022 7 APRIL 2022 / 5 RAMADAN 1443H Bil.2/57 Tahun 2022                                                                                                                                 FATWA TENTANG PENGLIBATAN KONTRAKTOR ATAU PEKERJA MUSLIM DALAM PEMBINAAN RUMAH BAKAR MAYAT BUKAN ISLAM    Seorang muslim haram mengiktiraf kekufuran dan kemungkaran. Justeru seorang muslim tidak boleh terlibat secara langsung dalam mengukuhkan perkara-perkara kufur dan mungkar.  Namun dalam keadaan tertentu, seorang muslim boleh terlibat dalam pengurusan hal-hal yang membabitkan kekufuran dan kemungkaran jika terdapat keperluan dengan syarat-syarat tertentu :  a. Jika melaksanakan tugas yang diarahkan oleh pemerintah bagi tujuan keselamatan dan pelaksaan  peraturan seperti pihak keselamatan yang menjaga perayaan agama bukan Islam, jurubina, tugas penyelian projek rumah ibadat, petugas kesihatan dan seumpamanya. b. Tidak terlibat secara langsung dalam sebarang upacara keagamaan atau penyerupaan kepada perbuatan kuffar. Ini seperti memuliakan syiar agama lain atau melakukan ritual agama lain. c. Tidak menimbulkan tohmahan dan sangkaan buruk terhadap akidah individu yang terlibat.   Adapun menguruskan hal ehwal orang bukan Islam yang tidak bertentangan dengan ajaran Islam dan bukan syiar agama mereka seperti menguruskan jenazah mereka (mengkafan atau mengebumikan) dan menyediakan kenderaan ke perkuburan jika ada keperluan, mengubati pendeta dan paderi, memadamkan kebakaran rumah ibadat adalah dibenarkan.  Seorang muslim tidak boleh terlibat dengan sebarang perniagaan yang secara langsung bertentangan dengan syariat atau membesarkan syiar agama yang bertentangan dengan Islam seperti membina dan menyediakan peralatan ibadat.  Muslim mengiktiraf hak penganut agama lain untuk wujud dan mengamalkan agama mereka dengan mematuhi peraturan undang-undang yang telah ditetapkan oleh pemerintah.    Persetujuan Ahli Jawatankuasa Fatwa Negeri Perlis :  S.S Prof Madya Dato’ Arif Perkasa Dr Mohd Asri Bin Zainul Abidin - Mufti Negeri Perlis Sahibul Fadhilah Ustaz Tajul Urus bin Abdul Halim – Timbalan Mufti Perlis Sahibul Fadhilah Profesor Dr.Basri bin Ibrahim Sahibul Fadhilah Prof Madya Dr. Muhamad Rozaimi bin Ramle Sahibul Fadhilah Dr. Hj Zaharuddin Bin Hj Abdul Rahman Sahibul Fadhilah Prof. Madya Dr. Azman Bin Mohd Noor Sahibul Fadhilah Prof Madya Dr. Mohd Akram Bin Dato’ Dahaman @ Dahlan Sahibul Fadhilah Dr. Ahmad Sufian Bin Che Abdullah Sahibul Fadhilah Prof Madya Dr Ahmad Wifaq Bin Mokhtar Sahibul Fadhilah Ustaz Syed Abu Bakar Bin Syed Kamal Bharin Sahibul Fadhilah Dr. Muhammad Lukman Bin Mat Sin Ustaz Muhammad Khidhir Bin Abdul Ghani - Setiausaha    Diperakukan dalam Persidangan Mesyuarat Majlis Agama Islam dan Adat Istiadat Melayu Perlis Bil 3 / 2022 pada 2 Jun 2022.